CR7 skop 750ste doel, vroue-blaser gedy | Netwerk24
03 Desember 2020 11:34
Die doele-masjien Cristiano Ronaldo vier sy 750ste suksesvolle poging. Foto: Getty Images
Cristiano Ronaldo het Woensdagaand die 750ste doel van sy merkwaardige loopbaan behaal in Juventus se oorwinning van 3-0 teen Dynamo Kyiv.
Stephanie Frappart van Frankryk het in dieselfde kragmeting die eerste vroueskeidsregter geword om 'n Kampioeneligawedstryd te behartig.
Federico Chiesa en Alvaro Morata het die Italiaanse klubspan se ander twee doele aangeteken.
Die 35-jarige Portugese ster het 450 doele vir Real Madrid behaal, 118 vir Manchester United, 75 vir Juventus, vyf vir sy eerste klub, Sporting, en 102 vir sy land op internasionale vlak.
"750 doele, 750 oomblikke van blydskap, 750 glimlagte op die gesigte van ons aanhangers," sê Ronaldo op Instagram.
"Dankie aan al die spelers en afrigters wat my gehelp het om hierdie ongelooflike mylpaal te bereik, dankie aan al my toegewyde teenstanders wat my aangespoor het om elke dag harder en harder te werk.
"Volgende eindpunt: 800."
Juventus het reeds vir die volgende ronde gekwalifiseer en Dynamo Kyiv is reeds in Groep G uitgeskakel, so die grootste belangstelling was in Frappart se buiging. Sy is egter skaars opgemerk, normaalweg 'n goeie teken vir 'n skeidsregter se vertoning.
Stephanie Frappart behartig die loot en word die eerste vroueskeidsregter om die leisels in 'n Kampioeneligawedstryd te neem. Foto: Getty Images
Frappart word beskou as die voorste skeidsregter in vrouesokker. Fifa, die beheerliggaam vir wêreldsokker, het haar in 2019 gekies om die Wêreldbekereindstryd vir vroue in haar tuisland te behartig.
Sy het weke voor dié skouspel die eerste vrou geword om as skeidsregter op te tree in Ligue 1, Frankryk se topliga vir mans.
Frappart het later daardie jaar haar eerste wedstryd vir Uefa behartig in 'n Superbeker-kragmeting tussen Liverpool en Chelsea en was in Oktober vanjaar in beheer van haar eerste Europa League-wedstryd.
Sy het Woensdagaand drie spelers met geelkaarte gestraf en Dynamo Kyiv se beroep op 'n strafskop in die eerste helfte van die hand gewys.